HANA บวกแรงกว่า 3% ทำนิวไฮตั้งแต่เข้าตลาดฯ
HANA บวกแรง ทำนิวไฮตั้งแต่เข้าตลาดฯ โบรกฯ มองผลประกอบการโตต่อเนื่องยาวถึง Q3/60 โดยราคาหุ้นปิดตลาดภาคเช้าอยู่ที่ ราคาอยู่ที่ 54 บาท บวก 1.75 บาท หรือ 3.35% สูงสุดที่ 54.25 บาท ต่ำสุดที่ 51.25 บาท มูลค่าซื้อขายที่ 326.04 ล้านบาท
19 มิ.ย. 2560

ผู้สื่อข่าวรายงานว่า ราคาหุ้น บริษัท ฮานา ไมโครอิเล็คโทรนิคส จำกัด (มหาชน) หรือ HANA โดยราคาหุ้นปิดตลาดภาคเช้าอยู่ที่ 54 บาท บวก 1.75 บาท หรือ 3.35% สูงสุดที่ 54.25 บาท ต่ำสุดที่ 51.25 บาท ด้วยมูลค่าซื้อขาย 326.04 ล้านบาท ขณะที่ดัชนีตลาดหุ้นไทยโดยรวมบวก 0.37% โดยราคาหุ้น HANA ปรับตัวสูงขึ้นทำจุดสูงสุดนับตั้งแต่เข้าจดทะเบียนในตลาดหลักทรัพย์
ด้าน บล.ทิสโก้ ระบุในบทวิเคราะห์ฯ (15 มิ.ย.60) แนะ “ถือ” หุ้น HANA ให้ราคาพื้นฐาน 54 บาท มองแนวโน้มการเติบโตในปี 2560 ของ HANA สอดคล้องกับการคาดการณ์ของเราก่อนหน้าว่าอุตสาหกรรมยังคงเป็นขาขึ้นต่อเนื่องจากช่วงครึ่งปีหลัง 2559 พิจารณาจากผลประกอบการ ไตรมาส 1/60 และการปรับประมาณการเพิ่มของสถาบันวิจัยระดับโลกต่าง ๆ ที่มีต่ออุตสาหกรรม Semiconductors
รวมถึงการปรับประมาณการขึ้นของ consensus เรามองว่าผลประกอบการของ HANA จะสามารถทำได้ตามความคาดหวังของตลาดในช่วงที่เหลือของปี แต่ราคาหุ้นได้ให้ผลตอบแทนราว 38% ตั้งแต่ต้นปีจนถึงปัจจุบัน สะท้อนการฟื้นตัวในปี 2560 ไปแล้ว เราจึงปรับคำแนะนำจาก “ซื้อ” เป็น “ถือ” สำหรับนักลงทุนที่ต้องการเงินปันผล
ขณะที่ HANA ทยอย ramp-up เครื่องจักรใหม่ต่อเนื่อง โดยโรงงานที่ลำพูน1 ใช้อัตรากำลังการผลิตสูง 90% ลำพูน2 55% (เพิ่มขึ้น 25% ช่วงเดียวกันเมื่อปีก่อน) โดยส่วนใหญ่จะถูกผลักดันจากสินค้า PCBA ลูกค้ากลุ่ม Auto และส่วนของโรงงานในสหรัฐฯที่จะเริ่มผลิต Mass production สินค้า RFID ที่ไทย ซึ่งโรงงานที่สหรัฐฯ น่าจะยังเติบโตโดดเด่นต่อเนื่องในปีนี้จะช่วยชดเชยผลกระทบจากโรงงานที่กัมพูชาได้ที่ยังมีอัตราการใช้กำลังการผลิตต่ำ(ปัจจุบันมีลูกค้าเพียง 2 ราย)
ด้านโรงงานอยุธยามีการเพิ่มกำลังการผลิตตามแผน 15% เพื่อรองรับลูกค้าใหม่และลูกค้าเก่าที่มีคำสั่งซื้อเพิ่มขึ้นจากการควบรวมกิจการ โดยปัจจัยในการขับเคลื่อนยอดขายยังคงมาจากกลุ่มสินค้า Telecom ที่มีความต้องการใช้ censor ที่เพิ่มมากขึ้น
นอกจากนี้ HANA ยังคงความได้เปรียบในช่วงขาขึ้นของอุตสาหกรรม Semiconductors โลกจากการขยายส่วนแบ่งตลาดเพิ่มขึ้น หลังจาก Gartners ได้ปรับคาดการณ์การเติบโตของอุตสาหกรรม Semiconductors ในปี 2560 ขึ้นเป็น 12.3% (สูงสุดในรอบ 7 ปี) จากก่อนหน้าที่ 7.2% สอดคล้องกับตัวเลขยอดขายที่แข็งแกร่งทั่วโลกในเดือนเม.ย.17 ที่ 31.3 พันล้านเหรียญสหรัฐฯเติบโต 20.9% ช่วงเดียวกันเมื่อปีก่อน ซึ่งถือเป็นการขยายตัวสูงสุดในช่วง 7 ปีเช่นเดียวกัน ภูมิภาคที่เติบโตโดดเด่นได้แก่ สหรัฐฯ 26.9% จีน 30.0% และเอเชีย(ไม่รวมจีน) 14.1% เราจึงมีมุมมองเชิงบวกต่อแนวโน้มผลประกอบการในช่วงไตรมาส 2/60 ต่อเนื่องถึงไตรมาส 3/60 ที่เป็นช่วง High Season ของธุรกิจ
 
 